Kamjenc. Na statnej dróze S 95 na kromje Kamjenca je wčera wječor ke krawnemu rozestajenju dóšło. Tam namakachu žonu, do kotrejež bě něchtó kłół, pódla jeje awta ležo. Jedne wokno awta bě rozbite, pódla jězdźidła ležeše nóž. Helikopter dowjeze žonu do chorownje.
Pěskecy (SN/MWj). Z Pěskečanskeje pěskoweje jamy chce twarski zawod Sorabija w přichodnych 15 do 20 lětach pěsk wudobywać a tam runočasnje twarske wotpadki a pjeršć składować. Za to chcedźa jamu wo 4,6 hektarow rozšěrić a po nowym puću do njeje jězdźić. Tón njepowjedźe hižo kaž dotal na kromje wsy nimo někotrych bydlenskich domow, ale po wobstejacym šotrowym puću přez lěs, kiž je přiwjazany k dróze z Pěskec do Serbskich Pazlic. Njebjelčanska gmejnska rada je na swojim wčerawšim posedźenju w Pěskecach přihłosowała, zo smě Sorabija płoninu puća kupić. Tak móža projekt nětko konkretnje planować započeć.
Chrósćicy. Tójšto ludźi je wužiło składnosć, skazać sej chroniku Chróšćanskeje gmejny, kotruž bě Jan Macka w njesprócniwym dźěle zestajał. Štóž je sej chroniku skazał, móže sej ju nětko na Chróšćanskim gmejnskim zarjadnistwje wotewzać. Wona płaći 28 eurow.
Wo wotemrěću rěčow
Budyšin. Přichodne zarjadowanje Budyskeho kluba wuchowarjow rěče wotměje so wutoru, 30. junija, w 19 hodź. w Budyskim hosćencu Sprjewina pensija. Sieghard Kozel porěči tam na temu „Kak a čehodla rěče wotemrěwaja?“. Zajimcy su wutrobnje witani, zastup je darmotny.
Duchowna hudźba w cyrkwi
Budyšin. Pod hesłom „Auf, auf! Mein Herz mit Freuden“ zaklinča njedźelu, 28. junija, we 18 hodź. w Budyskej cyrkwi Našeje lubeje knjenje twórby Heinricha Schütza a Johanna Sebastiana Bacha. Tutón z lubosću zestajany program zanjesu Lipšćanscy hudźbnicy Kathleen Danke (sopran), Hartmut Becker (violoncello), Michaela Hasselt (pišćele/cembalo) kaž tež spěwar a tuchwilny přechodny Thomasowy kantor Gotthold Schwarz. Zastup je darmotny. Wšitcy zajimcy su wutrobnje přeprošeni.
Prezentuja wuslědki Witaj
Parlamentariska přirada so zešła
Budyšin. Parlamentariska přirada Załožby za serbski lud je so dźensa skonstituowała. Na posedźenju wuzwolichu nowe předsydstwo. Předsyda wostanje dale Marko Šiman (CDU, Sakski krajny sejm). Jeho zastupjerce stej Marja Michałkowa (CDU, zwjazkowy sejm) a Kerstin Kircheis (SPD, Braniborski krajny sejm). Parlamentariska přirada wobsteji wot lěta 1991.
Próstwa wotpokazana
Wodowe Hendrichecy. Něhdyši „šulscy rebelojo“ Wodowych Hendrichec njesmědźa so do swojeje bywšeje šule wróćić. To je sakske kultusowe ministerstwo rozsudźiło a tak próstwu města wo dalewjedźenje 8. lětnika na kubłanišću wotpokazało. Wuměnjenje za to je, zo maja znajmjeńša 20 šulerjow. Wosom dźěći tehdyšeho rebelowaceho 5. lětnika chodźi nětko w Rěčicach do šule.
Čech na čole NATO
Zhorjelc. Policija warnuje wobydlerjow wuraznje před wosebitym wašnjom paduchow awtow. Na terenje Zhorjelskeje policajskeje direkcije je w zašłymaj měsacomaj k wjacorym padam tak mjenowaneho „homejackinga“ dóšło. Při tym so paduši najprjedy do bydlenja zadobudu, wozmu sej tam namakany awtowy kluč a pokradnu na to wotpowědne awto. Zwjetša zadobychu so njeznaći přez zachodne durje, w někotrych padach wone ani zamknjene njeběchu, štož skućićelam „dźěło“ wolóži. Kluč wisaše často direktnje pódla durjow, druhdy ležeše na kamorčku na chódbje. Pokradnyli su paduši zwjetša awta typa Ford, Audi, VW, Škoda a Mercedes. Policija tuž radźi, chěžne a bydlenske durje stajnje zamknjene měć a awtowy kluč w bydlenju po móžnosći do kamora połožić a nic widźomnje ležo wostajić. Podhladnje zadźeržace so wosoby měli wobydlerjo spěšnje policiji přizjewić.
Hózk (SN/MWj). Prěni hornjołužiski běh přez zadźěwki Black Bird Run wotměje so 6. septembra w Hózku. Wón powjedźe wobdźělnikow na dohromady dźesać kilometrach po Hózkowskej wokolinje, hdźež čakaja na nich korjenje, błóto, kamjenje a wjele dalšeho. Dwójce dyrbja so běharjo přez parcours předrěć a maja 15 zadźěwkow přewinyć, kotrež rěkaja mjez druhim murja smjerće, chójnina a pawčina. Jedyn ze zadźěwkow je běhej mjeno spožčił, wšako dyrbja wobdźělnicy tež Čorny Halštrow přewinyć.
Ideju za běh trochu hinašeho razu měješe 29lětny Drježdźanjan Thomas Jensch, kiž bě w Hózku wotrostł. Po jeho słowach je Black Bird Run za nazhonitych runje tak kaž za hobbyjowych běharjow mysleny. Přizjewić móža so zajimcy e-mailnje pod , na dnju wubědźowanja tež hišće hač do 11 hodź. na městnje. Běh započnje so w 13 hodź. Startowy pjenjez wučinja 15 eurow. Za přihladowarjow je wopyt darmotny. Dalše informacije pod www.facebook.com/
Při stawku zalutowane mzdowe kóšty w pěstowarnjach města Budyšina budu nětko na dobro tychle zarjadnišćow. Město wotpowěduje tak žadanju wobydlerskeje iniciatiwy.
Budyšin (CK/SN). Štož je Budyski wyši měšćanosta Christian Schramm (CDU) wčera na poslednim a dohromady 260. regularnym posedźenju měšćanskeje rady w swojej hamtskej dobje dožiwił, bě absolutna nowosć. Dźěći w pěstowarskej starobje sćěhowachu na klinje swojich staršich, što so na radnej žurli stawa. Tak młodych připosłucharjow měšćanscy radźićeljo hišće ženje njemějachu.
ces_Latn szl_Latn szl_Latn umb_Latn slk_Latn szl_Latn szl_Latn pol_Latn vec_Latn szl_Latn fao_Latn szl_Latn ces_Latn szl_Latn szl_Latn ces_Latn ces_Latn szl_Latn